runetrust/blame-folketinget-dk huggingface dataset:
Keld Albrechtsen (EL), 2000-11-02:
Hr. Per Stig Møller stillede et meget relevant spørgsmål til ministeren, som jeg også glæder mig til at høre svaret på, nemlig det spørgsmål, om det er sikret, at det udkast, der ligger til charter, ikke kommer til at underminere Den Europæiske Menneskerettighedsdomstol og dens praksis.
Der vil jeg godt spørge hr. Per Stig Møller, om det ikke bekymrer Det Konservative Folkeparti, at dette charter jo er fuldstændig anderledes formuleret end de europæiske menneskerettigheder.
Der må vel være en grund til, at man har valgt andre formuleringer.
Giver det ikke også anledning til meget stor bekymring, at man nu vil lade en domstol, nemlig EF-Domstolen, som i sin karakter er en statslig domstol, der jo har til opgave at håndhæve en statslig lovgivning, altså EU-retten, overvåge menneskerettighederne i forhold til EU-retten, og på den måde altså lægge op til en underminering af Menneskerettighedsdomstolen i Strasbourg? Jeg synes ikke, den bekymring kom så kraftigt til udtryk i hr. Per Stig Møllers formuleringer, men jeg håber bestemt, den er der.
Per Stig Møller (KF), 2000-11-02:
Sådan som charteret foreligger, er der jo ikke så meget at være bekymret over.
Det er jo en sammenskrivning af de rettigheder, borgerne i Europa i forvejen har.
Derfor har vi jo altså også for at være på den sikre side i Det Udenrigspolitiske Nævn spurgt udenrigsministeren - når ikke det var med i onsdagsspørgsmålet i går, kan jeg jo sige det her - om han kan lave et notat, som viser, hvordan menneskerettighedscharteret måtte adskille sig fra den europæiske menneskerettighedskonvention, og måtte adskille sig, rage ud over, den danske grundlov, og det papir er jo kommet, og det kommer der en særskilt debat om her i Folketinget.
Men sådan som det foreligger nu, er der egentlig ikke grund til bekymringer, hvis ministeren svarer bekræftende på mit spørgsmål, nemlig at EF-Domstolen er nødt til at respektere Menneskerettighedsdomstolen.
Keld Albrechtsen (EL), 2000-11-02:
Jeg vil naturligvis nødig fratage fru Margrete Auken glæden
og begejstringen, især ikke i den lidt fysisk pressede situation, hun har været i, men faktisk sætter hun jo fingeren lige nøjagtig på det helt ømme punkt, for problemet er jo, at EF-Domstolens afgørelser har forrang i dansk ret, sådan er det jo.
Og jeg synes også, at Isi Foighels betragtning jo er den, som burde være gældende, men jeg vil gerne lade spørgsmålet gå videre til ministeren, for hvis ministeren kan forsikre Folketinget om, at Højesteret her i Danmark vil tilsidesætte EF-Domstolens afgørelse i den situation, hvor en sag er blevet indklaget for Strasbourgdomstolen, og hvor EF-Domstolens afgørelse er blevet underkendt af Strasbourgdomstolen, hvis ministeren kan forsikre, at Højesteret da vil lægge Menneskerettighedsdomstolens afgørelse og ikke EF-Domstolens afgørelse til grund, har fru Margrete Auken selvfølgelig noget at have sin glæde i.
Men indtil ministeren har givet den håndfaste forsikring - og den er jeg bange for at han ikke kan give - har vi et alvorligt problem, et meget alvorligt problem.
Henning Gjellerod (S), 2000-11-02:
Jeg noterede mig jo, at fru Hanne Severinsen glædede sig over, at medlemmer af den liberale gruppe fra den russiske delegation er fortsat med at komme til Strasbourg, når vi har debatteret Rusland og Tjetjenien.
Det har også glædet mig.
Det har faktisk været en gevinst, at vi har haft russere
til stede
Jeg havde lejlighed til i juni at tale på socialistgruppens vegne i Tjetjenien-debatten, og dér sagde
jeg, at vi ønskede at give den russiske delegation stemmeretten tilbage så hurtigt som muligt.
Dermed ønskede vi altså ikke at ændre på den indstilling, vi havde over for ministerkomiteen, men vi ville gerne give stemmeretten tilbage.
Og jeg vil godt spørge fru Hanne Severinsen, om hun vil være med til det, når vi når til januar.
Hanne Severinsen (V), 2000-11-02:
Nej, for man vil ikke genere hinanden.
Det er sådan lidt ubekvemt.
Det behøver man ikke i Europarådet.
Netop fordi der er stor forskel på parlamentarikerne, og fordi det er vigtigt at opretholde dialogen, hørte jeg faktisk også til dem, der ikke stemte for, at man skulle fratage stemmeretten, for jeg synes ikke, det var klogt, og derfor tror jeg også, at det ville være klogt, hvis vi ændrer den beslutning i januar.
Jeg synes, at det i høj grad er et spørgsmål om regeringens ageren i Tjetjenien, som er til debat, og at det er vigtigt, at vi kan bevare dialogen med parlamentarikerne, som jo er meget forskellige, og hvor nogle af dem jo sådan set slet ikke går ind for aktionen i Tjetjenien.
Henning Gjellerod (S), 2000-11-02:
Fru Elisabeth Arnold sagde under debatten, at Europarådet er en unik institution.
Det kan jeg skrive under på.
Det, at vi har en parlamentarisk forsamling og et Ministerråd, der er medspillere og modspillere på lige fod, kan man sige, og der er en Domstol til at overvåge de konventioner, som Europarådet vedtager, er unikt på verdensplan; så det er altså en særlig situation, vi er i.
Debatten i dag afspejler jo den alvor, hvormed delegationen ser på arbejdet i Europarådet, og vi er kommet meget, meget langt omkring, når vi lægger de forskellige ordførertaler sammen.
Jeg vil gerne have lov til at sige tak til delegationen i Europarådet, dels fordi vi har kunnet samles om at lave denne her forespørgsel, men så sandelig også, fordi vi har kunnet samles om et forslag til vedtagelse, som jeg har på fornemmelsen vil blive vedtaget enstemmigt eller i hvert tilfælde med et meget stort flertal. Jeg vil gerne sige tak for debatten.
Ebbe Kalnæs (CD), 2000-11-02:
Jeg skal også på CD's vegne give den fulde tilslutning til, at vi får det her på plads.
Vi vil da også gerne lytte til de spørgsmål, der er rejst mellem første- og andenbehandlingen.
Generelt er vi meget positive.
Lone Saaby Johansen (RV), 2000-11-02:
Vi er stærkt tilhængere af, at miljø- og naturressourcer forvaltes på en måde, så vi kan høste frugterne nu, men ikke suger alt liv ud af vores omgivelser, så der ikke er noget tilbage til dem, der kommer efter os.
Jeg er derfor glad for at kunne meddele, at vi støtter forslaget.
Keld Albrechtsen (EL), 2000-11-02:
Jeg kan sige, at Enhedslisten agter at stemme for forslaget.
Jann Sjursen (KRF), 2000-11-02:
Kristeligt Folkeparti er for det forslag, som regeringen har fremsat i dag, og vi håber, at vi under udvalgsarbejdet kan få belyst de enkelte spørgsmål, der måtte være om selve bemyndigelsen.
Men som sagt, vi stemmer for ved andenbehandlingen.
Niels Helveg Petersen (RV), 2000-11-02:
Jeg takker for den helt overvældende tilslutning til forslaget, den glæder mig.
Ole Vagn Christensen (S), 2000-11-02:
I sidste samling vedtog Folketinget L 200 om Danmarks Eksportråd.
Det betød, at det danske eksportfremmesystem blev samlet i et nyt eksportråd under Udenrigsministeriet.
Nu ønsker regeringen med L 58 at formalisere visse aspekter af bestyrelsens virke og nedsættelse af bevillingsudvalget.
Socialdemokratiet støtter regeringens ønsker.
Bevillingsudvalget fungerer på grundlag af et aktstykke, som Finansudvalget har tiltrådt, men det har hele tiden været meningen, at regeringen skulle fremsætte det lovforslag, vi her står med.
L 58 indeholder altså en række ændringer, som er nødvendige for, at Danmarks Eksportråd kan udvikle sig selv og dansk eksport i en retning, som er gavnlig for dansk økonomi og beskæftigelse.
Margrete Auken (SF), 2000-11-02:
Da vores ordfører, hr. Ole Sohn, er til finanslovforhandlinger,
har jeg lovet på SF's vegne at sige, at vi støtter forslaget, som vi også tidligere har været positive over for, da dets forgænger var til behandling tidligere.
Egil Møller (DF), 2000-11-02:
Dansk Folkeparti har den opfattelse, at der vil ske en styrkelse af danske virksomheders muligheder for at operere på verdensmarkedet ved sammenlægningen til det enstrengede eksportråd.
Dansk Folkeparti noterer med tilfredshed, at hensigten er at sikre et tæt samspil mellem Danmarks Eksportråd og dansk erhvervsliv.
Det er positivt, at bestyrelsen hovedsagelig består af aktive erhvervsfolk, der ved, hvor skoen trykker, og som sædvanligvis også har ben i næsen.
Dansk Folkeparti kan støtte lovforslaget.
Ebbe Kalnæs (CD), 2000-11-02:
Vi er enige i, at et forsøg på at samle og effektivisere på det her område er ganske væsentligt.
Eventuelle gnidninger eller ressortkampe eller andet går
jeg helt ud fra, at regeringen og ikke mindst udenrigsministeren vil tage vare på, og at vi selvfølgelig får det mest effektive og det bedst mulige ud af det.
Det at skabe grundlaget for, at det her nu for alvor kan sættes i gang, glæder vi os til, og ikke mindst det mål, der ligger i, at man skal kunne sætte særligt ind for små og mellemstore virksomheder.
Dette er meget logisk, da Danmark jo er et af de lande, der i ret høj grad har små og mellemstore virksomheder.
Vi vil også gerne understrege, at vi mellem første- og andenbehandlingen vil sikre, at det lige bliver drøftet, om høringsgrundlaget har været bredt nok, men det skal ikke hindre, at vi selvfølgelig melder, at vi er positive over for lovforslaget.
Morten Helveg Petersen (RV), 2000-11-02:
Det Radikale Venstre er også glade for, at Eksportrådet placeres entydigt i regi af Udenrigsministeriet.
Det giver mulighed for at indtænke Eksportrådets virke i den overordnede udenrigspolitik og åbne op for, at danske virksomheder kan udnytte ressourcer og lokalkendskab fra de danske repræsentationer kloden over.
Vi synes også, det er fornuftigt, såfremt Folketingets Erhvervsudvalg diskuterede eksportfremme, eksportpolitikken generelt.
Jeg går ud fra, at Eksportrådet skal aflægge en årsberetning, og det kunne være naturligt, at vi fik den på dagsordenen i Folketingets Erhvervsudvalg, så vi også i Folketinget måske interesserede os lidt mere for de her utrolig vigtige sager.
Vi synes, det er godt med et enstrenget system.
Vi synes, det er fornuftigt, at der kommer mere slagkraft i den statslige indsats.
Vi kunne måske i første omgang få et overblik over alle disse aktiviteter for den lokale erhvervsfremme, og hvordan de i givet fald samtænkes med den statslige eksportfremmeindsats.
Det synes jeg er et emne, som vi også er nødt til at forholde os til på et tidspunkt, måske ikke i forbindelse med behandlingen af lovforslaget her, men i hvert fald mere generelt i Erhvervsudvalget.
Vi er positive fra radikal side.
Jann Sjursen (KRF), 2000-11-02:
Da Kristeligt Folkepartis erhvervsordfører, hr. Ole M. Nielsen, ikke kan være til stede i dag, skal jeg blot tilkendegive, at Kristeligt Folkeparti er positive over for det fremsatte lovforslag.
Niels Helveg Petersen (RV), 2000-11-02:
Personlig havde jeg ikke noget imod, at man havde en anden afstemningsregel.
Det må jeg sige ligeud.
Jeg anser det for helt udelukket, at der kan blive enighed om det.
Jeg vil gerne takke ordførerne for deres bemærkninger til lovforslaget.
Jeg er meget glad for at kunne konstatere, at der er meget bred tilslutning til forslaget.
Det er vigtigt for en ny organisation som Danmarks Eksportråd, at dets virksomhed bakkes politisk bredt op her i Folketinget.
Det er et godt grundlag for Danmarks Eksportråds virksomhed.
Med Danmarks Eksportråd er der fra den 1. januar skabt et enstrenget system for fremme af dansk eksport og i øvrigt også for fremme af udenlandske investeringer i Danmark.
Det går godt for vores eksporterhverv og for vores eksportvirksomheder.
Vi skal være parate til også at sikre virksomhederne rådgivning og bistand, hvis eller når den tid kommer, hvor det går knap så godt.
Vi skal jo ikke glemme, at initiativet til at etablere Danmarks Eksportråd netop kom på et tidspunkt, da der var dårlige tider eller direkte nedgang i dansk eksport i starten af 1999.
Tidligere på året har man nedsat en bestyrelse og et bevillingsudvalg for Danmarks Eksportråd, som er sammensat af aktive erhvervsfolk, som, om jeg så må sige, ved, hvad det drejer sig om.
Vi sikrer herved Danmarks Eksportråd en forankring i det praktiske eksportarbejde i dagligdagen.
Bestyrelsen og bevillingsudvalget har vist stor handlekraft og indsigt, og det er jeg meget tilfreds med.
Bestyrelsen udarbejder og indstiller den overordnede strategi for regeringens eksport- og investeringsfremmeindsats.
En resultatkontrakt til blive udarbejdet med udgangspunkt i strategien og vil blive drøftet med de berørte parter.
Jeg ser frem til Folketingets videre positive behandling
af forslaget.
Jeg skal lige først sige til hr. Jens Hald Madsen, at Danmarks Eksportråd er blevet til i et konstruktivt samarbejde med Erhvervsministeriet, i øvrigt også med Fødevareministeriet og Boligministeriet, ellers havde dette ikke kunnet lade sig gøre.
Og man kan sige, at mange års diskussion om at skabe et enstrenget system kun har kunnet lykkes ved et konstruktivt samarbejde mellem de berørte ministerier.
Til hr. Flemming Hansen vil jeg bare lige komme med en enkelt bemærkning: Med dannelsen af Danmarks Eksportråd sikrer vi os netop så godt, vi kan, imod, at forskellige offentlige instanser i eksportfremmearbejdet arbejder imod hinanden.
Vi vil gerne sikre, at det netop bliver til en enhedsorganisation, der kan udnytte alle mulighederne for at fremme vores virksomheder, for at fremme vores eksport og for at yde den bedst mulige service over for vores virksomheder.
Der er - det er det sidste, jeg vil sige - allerede indledt et nyt, tættere samarbejde mellem Udenrigsministeriet, Danmarks Eksportråd og Folketingets Erhvervsudvalg.
Jeg tror, det er kolossalt vigtigt, at vi udnytter også denne mulighed for at skabe enhed i den danske indsats på dette vigtige område.
Egil Møller (DF), 2000-11-02:
Da vores ordinære ordfører på området, hr. Peter Skaarup, ikke har mulighed for at være til stede, skal jeg på Dansk Folkepartis vegne udtale, at vi er positive over for beslutningsforslaget.
Margrete Auken (SF), 2000-11-02:
SF synes også, at det er en god aftale.
Vi har et par spørgsmål til den.
Det ene er, hvordan man kan sikre, at det forsigtighedsprincip, som vi er meget glade for er kommet ind, også bliver respekteret.
Når man bare ser på fiskeriflådens størrelse, kan man se, at det kan komme til at knibe.
Det er sådan en betænkelighed.
Og så har vi jo først og fremmest problemet med, at Danmark endnu ikke har ratificeret havretskonventionen.
Jeg ville være smadderglad, hvis udenrigsministeren om lidt kunne komme herop og love, at det vil vi meget snart gøre.
Der har for et års tid siden fra OECD lydt en opfordring til Danmark om at få ratificeret de internationale miljøaftaler, og der mente man faktisk havretskonventionen.
Havretskonventionen er en vigtig konvention, og det er fordi den findes, at den her konvention også bliver brugbar.
Flemming Hansen (KF), 2000-11-02:
Danmarks Eksportråd er etableret med udgangen af 1999 og er en sammenslutning af en række ministeriers eksport- og investeringsfremmeaktiviteter.
Det Konservative Folkeparti opfatter lovforslaget sådan, at man formaliserer dette arbejde ved at have et lovgrundlag for at nedsætte en bestyrelse for Danmarks Eksportråd og Eksportfremmebevillingsudvalget.
Vi lægger vægt på, at nedsættelser af bestyrelser og udvalg sker i tæt samarbejde med erhvervslivets organisationer, og vi er også af denne grund positive over for, at man samler de mange initiativer, jeg før nævnte, i Eksportrådet.
Vi har fået en henvendelse fra Rederiforeningen i dag, som ministeren formentlig er bekendt med, og jeg går ud fra, at det må være en fejl, at de ikke er nævnt.
Hører jeg ikke andet fra ministeren, går jeg ud fra, at han også er enig i det.
Det er meget væsentlige områder, der omfattes af Rederiforeningen.
Vi har også noteret os bemærkningerne i lovforslaget om, at i det omfang erhvervslivet peger på behovet for udenrigstjenestens medvirken i de målrettede eksportfremmeprogrammer i virksomheder og navnlig i små og mellemstore virksomheder og hos enkeltpersoner, kunne man anvende en del af midlerne til udenrigstjenestens medvirken i disse målrettede eksportfremmeprogrammer.
Det synes vi er en fornuftig løsning.
Mit andet spørgsmål til ministeren er, om de initiativer, der tages af Danmarks Eksportråd, kolliderer med andre statslige institutioner, der har nogenlunde samme formål.
Det, man kan frygte, er jo, at der er for mange kokke, og det fordærver maden.
Men jeg ser forslaget som et udtryk for, at det går i den rigtige retning.
Jeg tror ikke, jeg er uenig med ministeren.
Jens Hald Madsen (V), 2000-11-02:
Hovedformålet med aftalen er jo at skabe forudsætninger for sikring og bæredygtig udnyttelse af fiskebestanden, og at der ikke kan ske en grov udnyttelse dér, hvor det kan have negative følger for fiskebestanden.
Det er Venstre meget positive over for.
Samtidig hermed er det jo noget, som de øvrige EU-medlemsstater har undertegnet den 27. juni 1996.
Jeg har været lidt i tvivl, fordi der står, at medlemmerne af regionale fiskeriorganisationer er berettiget til at gennemføre inspektioner af samtlige fiskerfartøjer, der driver fiskeri i de havområder, der dækkes af organisationen.
Det påhviler fiskerinationen at sikre, at fiskerfartøjer, der fører dens flag, underkaster sig disse inspektioner.
Men generelt set
Pia Christmas-Møller (KF), 2000-11-02:
Også Det Konservative Folkeparti har en meget positiv tilgang
til dette beslutningsforslag.
Vi vil være opmærksomme på under udvalgsarbejdet at få beskrevet, hvori bemyndigelsen består, men det korte af det lange er, vi er meget positive og forventer at kunne stemme for ved andenbehandlingen.
Jens Hald Madsen (V), 2000-11-02:
Og det har været en meget lang proces; efter Venstres mening har det været en for lang proces, når man går tilbage til, at det har været diskuteret i FN allerede i 1947.
Men det ligger også helt klart, at den stigende globalisering, som vi har, med hastige skridt bringer hele verden tættere og tættere sammen.
Hvor etniske, religiøse og politiske holdninger mødes på rekordtid via den teknologiske udvikling, har det jo utrolig betydning i forhold til, hvordan FN kan agere.
For FN skal efter Venstres opfattelse betragtes som den internationale politibetjent.
Men skal det give mening og dermed have konsekvens, så skal værktøjerne også skabes, så skal værktøjerne også være funktionsduelige.
Derfor er Den Internationale Domstol også en helt naturlig, en vigtig konsekvens af den stigende globalisering.
Ingen diktator, ingen krigsforbryder skal kunne føle sig tryg noget sted i verden.
Det bør og skal være vores målsætning i det internationale samfund, som står for frihedsrettighederne for det enkelte individ.
Jeg har selv haft lejlighed til at se konsekvenserne af det, som skete i Rwanda, og det var skrækkeligt at være vidne til og se på alle de efterladte og alle de lig og samtidig også besøge fængslet for alle dem, som skulle igennem dette tribunal - tusinder af mennesker.
Og derfor vidner det bare om vigtigheden af at få en fast og permanent international straffedomstol.
Jeg har kunnet læse i pressen, at der har været sået tvivl om, hvorvidt den danske ret fuldt ud kan fungere.
Sådan som jeg forstår det, har der været tvivl om, hvorvidt det var sådan, at hvis man havde krigsforbrydere fra Rwanda, at de så kunne blive dømt ved dansk ret.
Jeg kan vel forstå det sådan, at hvis vi får Den Internationale Straffedomstol, ja, så kan man udlevere disse til denne domstol.
Jeg vil også gerne sige, at det er ærgerligt, at den eneste supermagt, som vi reelt har tilbage, nemlig USA, ikke går ind i det her.
Jeg kan godt forstå problemstillingen, USA har, men jeg vil sige, at hvis man vil noget med FN, og hvis man vil noget med at have et internationalt samfund, som har nogle fælles værdier, også inden for menneskerettigheder, så burde vi alle sammen stå inde for disse rettigheder, også ved at støtte de værktøjer, der skal til. Så som sagt, dette er efter Venstres mening et udtryk for, at vores fine taler, vores fine dokumenter nu også får nogle værktøjer, og det er helt afgørende for Venstre, så derfor kan vi støtte forslaget.
Per Stig Møller (KF), 2000-11-02:
Det Konservative Folkeparti er også glad for, at ministeren nu har fremlagt det her lovforslag, som betyder, at Danmark sørger for at udlevere de mennesker til Den Internationale Straffedomstol, som den beder om, men at Danmark også forpligter sig til først selv at feje for egen dør og foretage rettergangen, hvis det er nødvendigt.
Folkedrab, krigsforbrydelser, forbrydelser mod menneskeheden
skal det ikke være muligt at skjule sig fra.
Det er jo rigtigt, som hr. Henning Gjellerod påpegede, at der sidder jo en række af disse folk rundt omkring, Karadic, Vladic, Idi Amin.
Men de er jo fredløse.
Vi er jo allerede kommet dertil i verden, at de ikke kan komme uden for deres lande længere.
Selvfølgelig er det bedst, at deres lande også udleverer dem, og sådan må det også ende med at gå.
De skal arresteres.
Men det er jo allerede et godt tegn, at de er nødt til at gemme sig i de fjerneste afkroge, hvor de kan håbe på, at ingen finder dem.
Man så jo også, at Pinochets behandling nok også har været lidt af en gyser for folk med tendenser til krænkelser af menneskerettighederne og forbrydelser mod menneskeheden.
Det er vigtigt, at lovforslaget bliver fremlagt på den måde, det gør, for det regulerer deltagerstaternes pligt - pligt, og det er ret afgørende - til at samarbejde med domstolen, således at f.eks. Danmark kan udlevere de personer til domstolen, som den måtte bede om, og som vi ikke selv har dømt.
fordi den danske grundlov er jo god og må ikke krænkes på nogen måde, men den må jo heller ikke stille sig i vejen for, at vi kan få gjort op med folkedrab, krigsforbrydelser og forbrydelser mod menneskeheden. Vi lægger til grund de grundlovsbetragtninger, der er, og går ud fra, at de er dækkende i forhold til grundloven i ministerens fremlæggelse.
Og på den baggrund indstiller vi det til hurtig vedtagelse.
Ebbe Kalnæs (CD), 2000-11-02:
I lighed med - er jeg overbevist om - et samlet dansk Folketing er vi utrolig glade for det her lovforslag.
Det er rigtigt, at det har haft en lang og en trang vej, og det, at man nu for alvor kan få startet processen med at få de sidste med og skaffe en kompetence, som giver mulighed for at forfølge krigsforbrydere og forbrydelser mod menneskeheden overalt, synes vi er vigtigt. Det er klart, at vi stadig væk vil støde på problemer i den kommende fremtid på det her område, og der er ingen tvivl om, at de stater, der føler sig hævet over og unddrager sig denne enighed og dette fællesskab globalt, skal vi vedholdende lægge pres på, og vi skal ikke undlade i den almindelige debat at arbejde på at få alle med. Vi er som sagt ganske, ganske glade for at kunne sige ja til det her lovforslag og støtte det hundrede procent.
Eventuelle tvivl i forhold til grundloven har vi fuld tillid
til at regeringen - udenrigsministeren i den her sammenhæng - sørger for at få afklaret, så det foregår på rigtig vis
Der har vi ikke den mindste tvivl.
Derfor siger vi tak til både regeringen og ministeren for hurtigt at få fremsat det her lovforslag, og vi vil sørge for, at det kommer hurtigst muligt gennem Tinget.